**Húsvétra hangolva**

*16Mert úgy szerette Isten a világot, hogy egyszülött Fiát adta, hogy aki hisz őbenne, el ne vesszen, hanem örök élete legyen.* /Jn 3, 16/

Elöljáróban hadd álljon ittegytörténet*:*

George Thomas lelkipásztor húsvét reggelén, amikor a zsúfolt templomban felment a szószékre, egy régi, rozsdás, rozoga madárkalitkát vitt magával, és letette a szószék párkányára. Persze mindenki meglepődve nézte és kíváncsian várta, mi fog itt történni.

A prédikáció így kezdődött:
„Amikor tegnap végigmentem az utcán, szembe  jött velem egy gyermek, és a kezében lóbálta ezt a madárkalitkát. A kalitka alján három kis veréb lapult, reszketve a hidegtől és a félelemtől. Megál­lítottam a fiút és megkérdeztem:
– Na, mit viszel magaddal?
– Csak ezt a három szerencsétlen madarat – felelte.
– Aztán mit kezdesz velük? – kérde­zősködtem.
– Hazaviszem őket, és szórakozom velük – felelte. – Kihúzom a tollaikat, hadd verdessenek kétségbeesetten, vagyis halálra rémítem őket. Élvezni fogom.
– De előbb­-utóbb beleunsz majd. Utána mit csinálsz velük?
– Ó, van otthon két macskánk – mond­ta a fiú –, azok szeretik a madárhúst. Meg­etetem őket velük.
Hallgattam egy kicsit, aztán ismét meg­szólaltam:

– Fiam, mennyit kérsz a madarakért? Nem kellenek magának ezek a vacak, szürke, mezei madarak. Még énekelni sem tudnak. Még csak nem is szépek.
– Mennyit akarsz értük? – kérdeztem ismét.
A fiú végignézett rajtam, mintha meg­bolondultam volna, aztán megmondta az árat: tíz dollár. Kivettem a zsebemből a tíz dollárt, és oda­adtam a gyereknek. A fiú letette a kalitkát a földre, és egy pillanat alatt eltűnt.
Én aztán felemeltem a madárkalitkát, elvittem a közeli parkba, ott letettem, kinyitottam az ajtaját, és szabadon engedtem a madarakat.”

Miután Thomas prédikátor elmondta a ka­litka történetét, mindjárt egy másik történetbe kezdett:

„Egy nap Jézus és a Sátán között párbeszéd folyt. A Sátán büszkén dicsekedett:
– Az egész emberiséget a kezem közé kapa­rintottam. Csapdát állítottam nekik olyan csalé­tekkel, amelynek nem tudnak ellenállni. Mind az enyémek!
– Mi a terved velük? – kérdezte Jézus.
– Szórakozni fogok velük. Megtanítom őket arra, hogy gyűlöljék és kínozzák egymást; hogy részegeskedjenek és kábítózzanak; hogy fegyvereket és bombákat találjanak fel, és öljék meg egymást. Nagyon fogom élvezni – mondta a Sátán.
– Mit csinálsz majd velük akkor, ha eleged lesz a játékból!
– Megölöm őket! – felelte a Sátán.
– Mennyit kérsz ezekért a tönkretett emberekért? – érdeklődött tovább Jézus.
– Nem kellenek neked ezek az emberek! Nem jók semmire! Megveszed őket, ők pedig csak gyűlölni fognak. Leköpnek, megkínoznak és meg­ölnek. Nem kellenek ők neked!
– Mennyit kérsz értük? – kérdezte újból Jé­zus.
A Sátán végignézett Jézuson, és megvető gúnnyal mondta:
– A véredet, az összes könnyedet és az egész életedet kérem értük!
Jézus így szólt:
– Megegyeztünk!
Azután kifizette az árat ...”

Ezzel George Thomas fogta a madárkalitkát, és a döbbent csendben lement a szószékről.

**Kedves Testverek**

Keresztény hitünk alapja és középpontja a HÚSVÉT! Pál apostol mondja: „Ha pedig Krisztus nem támadt fel, nincs értelme a mi tanításunknak, s nincs értelme a ti hiteteknek sem“. 1 Kor 14.

Húsvét igazsaga újból és újból, ebben az évben is meg akarja szülni bennünk azt a fordulatot, amelynek soran valósággá válik mindaz, ami a mi hitünk.

Húsvétnak az az üzenete, hogy van Valaki, aki bennünk világosságot gyújt azért, hogy ne kelljen sötétben bizonytalanul es aggodalmaskodva járni életünk útját.

Krisztus feltámadása óta immár a mi döntésünk, hogy végérvényesen elkötelezzük magunkat a világosság mellett, hogy életünk egészét tekintve a világosság erősebb legyen a sötétségnél. Ez egy alapvető, es életre szóló döntés lehet. „*Múlóban az éjszaka, a nappal pedig közel. Vessük hát le a sötétség tetteit, és öltsük fel a világosság fegyvereit.“ / Rom.13./ „Mert egykor sötétség voltatok, most azonban világosság vagytok az Úrban: éljetek úgy, mint a világosság gyermekei.*

Húsvétról beszélni csak alázattal lehet és szabad. Ezért életünk folyamában állandó lelki megújulásra van szükség, mert újra és újra megkísérthetnek a sötétség tettei, de tudnunk kell, már nincs döntő és végső hatalmuk felettünk!

Húsvét egyértelmű üzenete: Fel kell támadni a különféle halálból, a tévhitekből, a gyilkos közönyből az úgyis mindegy gondolkodásmódból. Csupán a lelkileg halott társadalmak és kultúrák lázadoznak az élet ellen. A feltámadásban hinni annyi, mint az életben hinni, és aki nem tud az élet elébe sietni, futni, mint a magdalai Maria, az nem értette meg a Húsvét üzenetét.

E nélkül a megértés és belső bizonyosság nélkül nem sokat ér húsvétot ünnepelni, hiszen ezen áll vagy bukik az egyéni és a nemzeti feltámadás lehetősége is. S bár a történelem folyamán többször is megnyílt előttünk a sír, ahova nemzetünket kívánták elsüllyeszteni, - mégis keresztény emberként tudnom kell azt, hogy a feltámadás személyes és közösségi lehetősége nem a különféle rendszerek, a körülöttem zajló események függvénye, sokkal inkább a Krisztus által hozott szabadulás örömének valósága bennem.

Krisztus személyéhez lényegesen hozzátartozik a feltámadás képessége, ezért igazi Húsvétja csak annak van és lehet, aki Krisztussal együtt képes feltámadni. Nagypéntek nagy üzenete és tanulsága az, hogy keresztre lehet verni, meglehet kínozni, és meg is lehet ölni, de elpusztítani nem lehet!

Ahogy Pilinszky a költő fogalmaz:

„Mert megölhették hitvány zsoldosok,

és megszűnhetett dobogni szíve -

Harmadnapra legyőzte a halált.

Et resurrexit tertia die. "

***Ezt a Diadalmas és Áldott Húsvétot kívánom mindannyiunknak !***